Onderwysunie se interdik aangehoor | Netwerk24
30 Mei 2020 10:43
Die Educators Union of South Africa (Eusa) sê sy aansoek vir 'n interdik teen die besluit van die minister van basiese onderwys, Angie Motshekga, om skole Maandag te heropen, gaan in die hooggeregshof in Pretoria aangehoor word.
Dit is Saterdag deur die onderwysvakbond bekend gemaak.
Volgens Eusa is hy die enigste organisasie tot dusver wat tot die stap oorgaan en sal hy nie toelaat dat "volksmoord" in skole plaasvind nie, volgens 'n verklaring. Onderwysers se lewens is ook 'n topprioriteit.
Eusa sê voorts onderwysers moet uitvind wie hulle "vriend" is, en wie die werkgewer se "vriend" is.
Volgens inligting op Eusa se Facebookblad sal die aansoek op 2 Junie in die hof gebring word.
Kabelo Mahlobogwane, 'n woordvoerder van die onderwysvakbond, het vroeër gesê hulle verstaan nie die haas om skole te heropen nie, veral nie as dit winter is nie. Daar kan ook nie met onderwysers se lewens gedobbel word nie.